Parlo ciæo 11 marzo 2018
O l’è mancou o René Novella. O sarvatô do ligure monegasco
Andrea Acquarone
AUDIO
Genova - Sabbo passou, à l’etæ de novantesei anni, o l’è mancou o René Novella, Prescidente de l’Académie des Langues Dialectales de Monego.
O René Novella o l’é stæto unna de ciù grendi personalitæ monegasche de l’urtimo mezo secolo. Nasciuo a-a Ròcca da unna famiggia popolare, o l’à montou ciancianin tutta a scaa de l’amministraçion do Prinçipato: ambasciatô à Romma da l’82 a-o 2000, se dixe ch’o parlesse in ligure co-o Pertini, alantô prescidente da Repubrica. Scheito l’incarrego o l’é divegnuo Segretäio de Stato, scin à che i limiti de etæ no gh’an impòsto de retiâse. Òmmo de grande coltua, traduttô do Malaparte in franseise, o l’à conservou scin a-a fin o seu spirito a seu ironia.
“Monsieur” Novella mi l’aiva conosciuo, un poidisnâ de luggio do 2014. Aiva domandou udiensa, agiuttou da l’antigo prescidente da “Compagna” Alessandro Casareto, pe attastâ a poscibilitæ de trovâ di fondi da destinâ a-o Repiggio da lengua ligure. Se o zeneise o se mantëgne, mi diva, tanto de guägno pe-o monegasco ascì: reconstruimmo l’unitæ da lengua. O vegio diplomatico o m’ea stæto à sentî con attençion, o m’aiva segnalou di nommi, ma pöi tra unna cösa e l’atra no se n’ea fæto ninte.
Do resto, a raxon pe-a quæ o saià regordou pe delongo a l’à ben à vedde co-a lengua. “Se o monegasco ancheu o l’à o status de lengua naçionâ e o l’é studiou inte scheue comme materia obbligatöia, l’é pe caxon do Novella” o me conta o Prof. Fiorenzo Toso, l’unico ligure attualmente inte l’Académie. De fæti, quande o nòstro o l’ea à cappo de l’Educaçion Naçionâ (unna meña de ministero de l’instruçion) o l’à convinto o vegio Ranieri à inserî o studio do ligure monegasco inti programmi de elementari. Apreuvo saiæ vegnuo e medie e o liceo ascì.
À l’epoca inta quæ o Novella o l’é intervegnuo, a lengua de Monego a l’ea lilì pe scentâ; ancheu â studian figgeu de ciù de çento naçionalitæ, figgi di rescidenti into Prinçipato, e a rappresenta un valô primmäio inta coltua da communitæ. Che a seu esperiensa e a seu pascion, oua ch’o no gh’è ciù, pòssan ësine de inspiraçion.
Lescico
Alantô: allora
Apreuvo: in seguto
Ascì: anche
Meña: sorta
Montou: salito
Poidisnâ: pomeriggio
Repiggio: recupero
Sabbo: sabato
Scentâ: sparire
Scheue: scuole
© Riproduzione riservata
ita_Latn lij_Latn vec_Latn grn_Latn lij_Latn lij_Latn lij_Latn lij_Latn lij_Latn lij_Latn ita_Latn lij_Latn lij_Latn ita_Latn ita_Latn glg_Latn lij_Latn ssw_Latn lij_Latn ita_Latn ita_Latn